Uit die internet spring prentjies en troosreuke | Netwerk24
Deur Dana Snyman 21 November 2020 00:00
Boonop is dit 'n spoorweghuis, en een spoorweghuis lyk maar baie soos 'n ander een. Party van die huise is net groter, ander kleiner.
het al meer as een huis gekry wat hulle s'n kon gewees het, maar dis of iets by elkeen skort.
Die prentjie voor my oë klop nie met die een in my kop nie. Oom Tommy se appelkoosbome agterin die erf is nie daar nie, of die sementpaadjie tussen die tuinhekkie en voordeur makeer, of die stoep is kleiner as wat ek onthou.
In my geheue is oom Tommy en tant Lien se voorstoep groot en wyd en Sunbeam-rooi; langs die voordeur staan 'n lae bank – een of ander motor se agterbank. Oom Tommy het dit by 'n skrootwerf gekry en pote daaraan vasgesweis.
Langs die bank het 'n groot, koperkleurige patroondop gestaan wat tannie Lien met Brasso blinkgevryf het.
Brasso! Ek dink aan die medisynerige geur van Brasso as ek aan daardie patroondop dink.
Miskien kom reuke tot 'n mens se redding wanneer beelde jou faal. Terwyl ek die huise sit en bekyk, op soek na oom Tommy en tant Lien s'n, kom die reuke in hul huis na my terug.
Miskien kom reuke tot 'n mens se redding wanneer beelde jou faal.
Elke vertrek het sy eie reuk gehad: Sunbeam en Brasso op die stoep, meubelolie in die voorhuis. Meubelolie en swaar gordyne en 'n koek-koek-klok op die muur.
In die kombuis was dit iets van als: appelkoosjêm en kookvleis en peper en moerkoffie wat onderin 'n vaalbruin koffiesak in 'n ketel op die stoof staan en prut.
Het jy in die gang af gestap, het die reuke hulle een ná die ander uit die kamers, die badkamer en die kleinhuisie by jou kom aanmeld: motbolle, skoenpolitoer, Handy Andy, nagemaakte appelbloeisels en oom Tommy se Old Spice, wat in 'n wit, kruikagtige botteltjie langs sy Bybel en 'n Uit die Beek-Bybeldagboek op sy bedkassie gestaan het. En Vicks. Aan tannie Lien se kant het 'n botteltjie Vicks op die bedkassie gestaan.
O, die vertroostende geur van Vicks, met tant Lien se stem wat saam met dit kom: "Die kind het 'n slegte hoes. Ons sal hom met Vicks moet insmeer . . . Al wat gaan help vir daai toe neus is 'n bietjie Vicks . . . Ek gaan kry gou die Vicks, dan smeer ons dit aan daai stukkende plek aan sy been."
Of ek oom Tommy en tant Lien se huis ooit tussen die ander sal vind, weet ek nie. Miskien is dit nie werklik belangrik nie. Ek het maar hierdie gewoonte om voor my rekenaar te sit en oor die internet aan te meld en na Google Earth te gaan en oor die aarde af te daal en na sekere plekke te soek.
Oom Tommy was 'n neef van oorlede Ma. Hy en tant Lien het nie kinders gehad nie. Hulle was my peetouers toe peetouers nog kon help om die wêreld vir 'n mens na 'n veiliger plek te laat voel.